Source: https://kombo.sk/ako-vyplnit-danove-priznanie-fyzickej-osoby/
Timestamp: 2020-01-27 21:58:22+00:00
Document Index: 7311287

Matched Legal Cases: ['§ 5', '§ 5', '§ 8', '§ 8', '§ 5', '§ 6', '§ 8', '§ 50']

Ako vyplniť daňové priznanie k dani z príjmov fyzickej osoby - typ A? | Kombo.sk
Ako vyplniť daňové priznanie k dani z príjmov fyzickej osoby - typ A?
Daňové priznanie k dani z príjmov za rok 2018 je potrebné podať do 1. apríla 2019. Ak ste mali iba príjmy zo závislej činnosti podľa § 5 zákona o dani z príjmov, na daňové priznanie použijete tlačivo pre fyzické osoby typ A. Ako ho vyplniť?
Aké druhy príjmov fyzických osôb sa zdaňujú v daňovom priznaní?
Návod, ako vyplniť daňové priznanie FO - typ A za rok 2018
Zdaňované príjmy sú presne vymedzené v § 5 až § 8 zákona o dani z príjmov.
príjmy zo závislej činnosti, ktoré upravuje
príjmy z podnikania alebo inej samostatnej zárobkovej činnosti
ostatné príjmy uvedené v § 8 zákona o dani z príjmov
Tlačivo k daňovému priznaniu si vyberiete podľa typu príjmu, ktoré ste v zdaňovacom období mali.
Pre príjmy zo závislej činnosti podľa § 5 zákona o dani z príjmov sa používa tlačivo typu A. Ak ste mali iné príjmy, ktoré uvádza § 6 až § 8 zákona o dani z príjmov, na podanie daňového priznania použijete tlačivo typu B.
Nové vzory tlačív zverejňuje každý rok finančná správa na svojej webstránke.
Tlačivo k daňovému priznaniu si vyberiete podľa typu zdroja príjmu na stránke finančnej správy. Zdroj: www.pixabay.com
Niektorých v tomto roku daňová povinnosť minie a lehota na podanie pre nich neplatí. Týka sa to najmä zamestnancov, ktorí požiadali v lehote do 15. februára o ročné zúčtovanie dane svojho zamestnávateľa. V tomto prípade podá daňové priznanie za vás.
V akých prípadoch vám vzniká povinnosť podať daňové priznanie?
ak vaše celkové zdaniteľné príjmy v roku 2018 boli vyššie ako 50% sumy nezdaniteľnej časti základu dane - presiahli hodnotu 1 915,01 €.
ak ste nepracovali celý rok u jedného zamestnávateľa a o ročné zúčtovanie dane ste ho nemohli alebo nestihli požiadať,
ak ste mali príjmy zo zahraničia (platí to aj v prípade, ak ste mali len časť príjmov zo zahraničia)
z vašich príjmov nebola odvádzaná daň, resp. bola vyplácaná inak než v peňažnej forme a daň z nej nemohla byť zrazená.
Ponúkame vám návod, ako vyplniť daňové priznanie FO typ A. Zdroj: www.pixabay.com
PRÍKLAD: Ján Mrkvička mal v roku 2018 jedného zamestnávateľa. V roku 2018 mu zamestnávateľ vyplatil príjem vo výške 20 000 €, uplatňoval si nezdaniteľnú časť základu dane na daňovníka, zrazené mal poistné v sume 1200 € a mal zrazené preddavky na daň v sume 3500 €.
Zamestnanec má manželku, ktorá sa starala v roku 2018 o 2-ročné dieťa a uplatňuje si nezdaniteľnú časť základu dane na manželku. Manželka nemala v roku 2018 žiadne príjmy. Zamestnanec si uplatňuje daňový bonus na dieťa počas celých 12 mesiacov.
Keďže dosiahol zdaniteľný príjem vyšší ako 1 915,01 €, má povinnosť podať daňové priznanie. Pri vyplnení daňového priznania bude postupovať nasledovne:
Vypíše 1. stranu priznania riadky 1 až 10, v ktorých uvedie identifikačné údaje podľa predtlače.
Do riadku 25 na prvej strane je vhodné uviesť telefónne číslo.
Na 2. strane vyplní riadok 29 – údaje o manželke – keďže si uplatňuje nezdaniteľnú časť na manželku a v riadku 30 začiarkne, že si uplatňuje nezdaniteľnú časť základu dane na manželku.
Do riadku 32 následne vyplní údaje o vyživovaných deťoch – kvôli daňovému bonusu a začiarkne počet mesiacov, na ktoré si daňový bonus na dieťa uplatňuje.
Na strane 2 oddiel V. do riadku 36 ešte vyplní úhrn príjmov od všetkých zamestnávateľov, čo je v prípade pána Jána 20 000 €.
Na strane 3 - V. oddiel - výpočet základu dane z príjmov zo závislej činnosti vyplní tiež riadok 37 (úhrn povinného poistného 1200 €, z toho do riadku 37a – poistné na sociálne poistenie vo výške 402 € a do riadku 37b – poistné na zdravotné poistenie v sume 798 €.
Do riadku 38 uvedie základ dane vo výške 18 800 €.
Následne na strane 3 oddiel VI. uvedie v riadku 39 nezdaniteľnú časť základu dane na daňovníka vo výške 3830,02 €. V riadku 40 nezdaniteľnú časť základu dane na manželku vo výške 3830,02 €.
Následne na riadku č. 43 uvedie súčet nezdaniteľnej časti základu dane na daňovníka a na manželku vo výške 7660,04 €.
Do riadku 44 uvedie základ dane a to tak, že suma na riadku 38 bude znížená o sumu na riadku 43, t.j. suma 11 139,96 €.
Do riadku 45 vypočítame daň vo výške 19% zo základu dane, t.j. 2 116,59 €.
Do riadku 50 uvedie 0 €.
Do riadku 56 sa uvedie suma z riadku 45 a to suma 2116,59 €.
Do riadku 57 sa uvedie nárok na daňový bonus za 12 mesiacov, t.j. vo výške 258,72 €. Po odpočítaní daňového bonusu od dane (r. 56 – r. 57) uvedie na r. 58 sumu 1857,87 €.
Do riadku 60 uvedie sumu 258,72 €.
Do riadku 64 sa uvedie daňová povinnosť znížená o daňový bonus t.j. suma 1857,87 €.
Do riadku 70 uvedie úhrn zrazených preddavkov na daň v roku 2018, t.j. suma 3 500 €. Následne vzniká pánovi Jánovi daňový preplatok vo výške 1642,13 €.
V oddiele VIII. Má nárok pán Ján na poukázanie podielu zaplatenej dane. Ak nechce poukázať podiel zaplatenej dane, označí políčko, kde si neuplatňuje postup podľa § 50 zákona.
Následne na strane 6 vyplní v riadku 87 počet prikladaných príloh a dátum.
V oddiele XII vyplní, že žiada o vrátenie daňového preplatku a formu výplaty či už na účet alebo poštovou poukážkou. V tomto prípade si žiada pán Ján vyplatenie poštovou poukážkou. Taktiež je potrebné vyplniť dátum.
Vyplnené daňové priznanie z nášho príkladu si môžete stiahnuť.